Document ID: /roh_data/filtered/fineweb-2-filterrobots_roh.jsonl.gz/64106

La filantaria Vetsch è in manaschi da famiglia a Pragg-Jenaz en quarta generaziun. Cun otg emploiads ed emploiadas produceschan els products da launa cun metodas e maschinas tradiziunalas. Ella vegn quest onn undrada cun il Prix Montagne ch'è dotà cun 40'000 francs. Quai per onurar la creaziun da lavur en il territori muntagnard svizzer.
Launa è sutvalitada
Ozendi vegnia launa bler duvrada sco material d'isolaziun, u perfin brischada. Launa haja dentant fitg bunas qualitads, di Christoph Vetsch. Enturn 15 tonnas launa elavurescha la filantaria Vetsch mintg'onn. Principalmain launa da nursas ma era d'alpaca. Uschia po per exempel la famiglia Jegen da Serneus surdar la launa da lur alpacas e obtegnair products or da quella. Quai na fiss betg pussaivel senza la filantaria Vetsch.
Lavurs fan els per l'ina sin incumbensa, sco p. ex. far chanels per clients che portan sez la launa. E per l'autra cun cumprar la launa da purs per producir agens products, sco p. ex. cuvertas da letg. Tut quai fan els cun maschinas per part anc fitg veglias. La maschina da stgarsinar (Kardmaschine) è sco in petgen e fa or da la launa in vlies.
Nus vivin fermamain da la tradiziun ed era in zic d'in caracter museal, che nossas maschinas han. La maschina da stgarsinar è 100 onns veglia.
La maschina da stgarsinar è da l'onn 1916, la maschina da filar è dals onns 1960. Autras maschinas èn dentant pli novas, sco la nova maschina da filar pitschna ch'els dovran per era pudair far incumbensas pitschnas.
Prix Montagne
Gia dapi 13 onns vegn surdà il Prix Montagne. E gia dapi 13 onns è Bernhard Russi il president da la giuria. Quest onn è si'ultima giada, en il futur vegn Dario Cologna a surpigliar questa incumbensa. Il Prix Montagne vegn surdà da l'Agid svizzer per la muntogna e la cuminanza da lavur per ils territoris muntagnards. Dotà è il pretsch cun 40'000 francs. El vegn surdà a Berna.